แนวโน้มกองทุนรวมปี58
อุตสาหกรรมกองทุนรวมน่าจะยังเติบโตได้ดีในปี 2558 หากไม่เกิดเหตุการณ์รุนแรงระดับโลก
2 ก.พ. 2558

โดย...เยาวนา หลิมเลิศรัตน์
ท่ามกลางปัจจัยลบในประเทศและต่างประเทศตลอดปี 2557 ที่กระทบบรรยากาศการลงทุนเป็นระลอก แต่อุตสาหกรรมกองทุนรวมกลับไม่ซบเซา หนำซ้ำยังเป็นช่องทางให้นักลงทุนได้เลือกและแสวงหาโอกาสในการลงทุน ท่ามกลางอัตราดอกเบี้ยต่ำและเศรษฐกิจในหลายๆ ประเทศกำลังฟื้นตัว
“วรวรรณ ธาราภูมิ” ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง ในฐานะนายกสมาคมบริษัทจัดการลงทุน (AIMC) ประเมินว่า อุตสาหกรรมกองทุนรวมน่าจะยังเติบโตได้ดีในปี 2558 หากไม่เกิดเหตุการณ์รุนแรงระดับโลก เนื่องจากมองว่าการลงทุนในต่างประเทศยังเป็นโอกาสของการลงทุน ดังนั้นกองทุนเพื่อไปลงทุนต่างประเทศ (FIF) น่าจะยังเติบโต นอกเหนือจากกองทุนหุ้นในประเทศ 
ขณะเดียวกัน กองทุนตราสารหนี้ที่มีเม็ดเงินลงทุนมากเป็นอันดับหนึ่ง หากเศรษฐกิจไทยเติบโตได้ไม่มากอย่างที่หลายคนกังวล การปล่อยสินเชื่อของธนาคารพาณิชย์ก็ไม่เยอะ ดังนั้นเงินก็ยังไหลเข้ามาในกองทุนรวม เว้นแต่ว่าเศรษฐกิจไทยดีมากๆ ธนาคารปล่อยกู้ได้มากขึ้นก็อาจทำให้กองทุนตราสารหนี้ที่กำหนดอายุการลงทุน (เทอมฟันด์) และกองทุนมันนี่ มาร์เก็ตอาจมีมูลค่าสินทรัพย์ลดลงไปบ้าง
ปัจจุบันกองทุนรวมทั้งระบบมีมูลค่าสินทรัพย์ (เอ็นเอวี) ณ วันที่ 26 ธ.ค. 2557 อยู่ที่ 3.8 ล้านล้านบาท ขยายตัว 7.29 แสนล้านบาท หรือ 23.71% จากสิ้นปี 2556 มีมูลค่าสินทรัพย์สุทธิ 3.08 ล้านล้านบาท โดยเม็ดเงินลงทุนส่วนใหญ่อยู่ในกองทุนตราสารหนี้ซึ่งมีมูลค่ากว่า 1.06 ล้านล้านบาท รองลงมากองทุนเพื่อลงทุนต่างประเทศ 8.64 แสนล้านบาท กองทุนอสังหาริมทรัพย์ (กอง 1) 2.83 แสนล้านบาท กองทุนหุ้น 1.84 แสนล้านบาท กองทุนรวมโครงสร้างพื้นฐาน 1.43 แสนล้านบาท เป็นต้น
สำหรับกองทุนไฮยิลด์บอนด์ที่ลงทุนตราสารหนี้ให้ผลตอบแทนสูงได้รับความสนใจจากนักลงทุนอย่างมากในปีที่ผ่านมา เช่นเดียวกับกองทุนหุ้นที่เจาะลงทุนในรายประเทศมีเม็ดเงินลงทุนออกไปมากเช่นกัน โดยเฉพาะประเทศที่คาดการณ์ว่าเศรษฐกิจจะเติบโตและได้ผลดีจากมาตรการกระตุ้นเศรษฐกิจต่างๆ ทำให้กองทุนเพื่อลงทุนต่างประเทศ (FIF) เติบโตได้ค่อนข้างมากและแนวโน้มนี้น่าจะต่อเนื่องมาในปี 2558
กองทรัสต์เพื่อการลงทุนในอสังหาริมทรัพย์ (รีทส์) ก็เป็นอีกหนึ่งทางเลือกสำหรับนักลงทุนในปีที่ผ่านมา ด้วยนโยบายจ่ายผลตอบแทนสม่ำเสมอจากค่าเช่าที่นำมาจ่ายเป็นเงินปันผลให้ผู้ลงทุนเช่นเดียวกับกองทุนรวมอสังหาริมทรัพย์และกองทุนรวมโครงสร้างพื้นฐาน จากพัฒนาการของกองทุนรวมที่ตอบโจทย์นักลงทุนได้ทุกกลุ่ม จึงดึงเม็ดเงินเข้ามาลงทุนในกองทุนรวมเพิ่มขึ้น แต่ยังเป็นเม็ดเงินที่ไม่มากเมื่อเทียบกับเงินฝากทั้งระบบ
เป้าหมายของสมาคมบริษัทจัดการลงทุนจึงร่วมกับตลาดหลักทรัพย์แห่งประเทศไทย (ตลท.) ให้ความรู้ความเข้าใจเกี่ยวกับกองทุนรวมให้แก่นักลงทุนและการวางแผนทางการเงินให้มากขึ้น ทั้งหมดนี้ไม่ใช่เพื่อเพิ่มขนาดสินทรัพย์ให้ใหญ่ขึ้น แต่เพิ่มสมดุลให้กับตลาดทุนไทยและเพิ่มเสถียรภาพลดความผันผวนของตลาดหุ้น เห็นได้จากที่ผ่านมาพบว่านักลงทุนรายบุคคลมีความอ่อนไหวต่อภาวะตลาดในช่วงที่เกิดกระแสข่าวลือมากกว่านักลงทุนสถาบัน หากไม่ทำอะไร...จะเกิดอะไรขึ้นกับตลาดหุ้น!!




1.อภิมหาโครงการลงทุนภาครัฐปี58 
2.การเมืองปี58 ปีแห่งการปฏิรูป
3.แนวโน้มเศรษฐกิจไทย
4.ธุรกิจรุ่ง-ธุรกิจร่วงปี58 
5.ธุรกิจน่าลงทุนปี58

6.ส่องเทรนด์ลงทุนอสังหาริมทรัพย์
7.หุ้นใหม่เข้าตลาดปี58
8.แนวโน้มกองทุนรวมปี58 
9.เศรษฐกิจโลก
10.เทรนด์เทคโนโลยี